Hei, denne artikkelen er over ett år gammel og kan inneholde utdatert informasjon

Printerne på Stortinget er mandag ettermiddag ute av drift. På printerne er det gitt beskjed «Må ikke brukes».

Printernekten er en del av tiltakene Stortinget nå gjennomfører etter at en russer ble pågrepet på Gardermoen fredag. Han hadde da deltatt på et todagers seminar på Stortinget.

- Vi gjennomfører forebyggende tiltak, som tidligere nevnt. Blant annet gjennomgang av printere, skriver Jorunn Nilsen, pressekontakt på Stortinget, i en SMS til Dagbladet.

Mannen ble lørdag varetektsfengslet i to uker for spionasje. Den vil bli anket, opplyser hans forsvarer Hege Aakre i ettermiddag.

VG omtalte printernekten først mandag og har sett åtte printere som ikke skal brukes.

Jakter spionutstyr

Samtidig undersøker eksperter om den spionsiktede russeren (51) har etterlatt avlyttingsutstyr på Stortinget.

Det bekrefter Politiets sikkerhetstjeneste (PST) overfor Aldrimer.no.

Tekniske eksperter fra Nasjonal sikkerhetsmyndighet (NSM) bistår PST med undersøkelsene i Stortinget.

- Vi er i en innledende fase av etterforskningen. Da vil tekniske undersøkelser være en naturlig del. Vi snakker også med mennesker som har gjort observasjoner, sier seniorrådgiver og PST-talsmann Martin Bernsen.

Det sjekkes blant annet om det er plantet avlyttingsutstyr på Stortinget, bekrefter Berntsen overfor nettstedet.

- Denne type problemstillinger vil være en naturlig del av etterforskningen. Vi forsøker jo å finne ut hva han har gjort på Stortinget, sier Berntsen.

I tillegg blir det forsøkt avklart om 51-åringen kan ha prøvd å hacke eller klone mobiltelefoner til stortingsrepresentanter eller deltakere på seminaret, eller andre former for teknisk avlytting.

SPIONJAKT: PST skal ha satt i gang jakt etter spionutstyr på Stortinget. Vis mer

Mannen nekter straffskyld for spionasje. Han er ansatt i en administrativ stilling i den russiske staten, og skal ha vært til stede på seminaret om digitalisering på Stortinget i jobbsammenheng.

Taus advokat

Dagbladet møtte mandag den russiske mannens forsvarer, advokat Hege Aakre, da hun klokka 12.30 forlot Oslo fengsel, hvor hennes klient nå sitter varetektsfengslet.

I FENGSLER: Advokat Hege Aakre besøkte i dag den siktede 51-åringen i Oslo fengsel. Foto: Lise Åserud / NTB scanpix Vis mer

Hun forlot stedet i rask gange, og var ikke interessert i å kommentere saken overfor pressen.

- Har du fått snakket med din klient nå?

- Det har jeg ingen kommentar til.

- Har dere fått noen nye opplysninger i saken som styrker hans forklaring?

- Ingen kommentar.

- Hvordan stiller din klient seg til siktelsen?

- Ingen kommentar.

Saken oppdateres